Ашьхақыҭа Ԥсҳәы ауааԥсыра амедицинатә гәаҭара иахысуеит
19:55 16.09.2023 (ирҿыцуп: 20:13 16.09.2023)
© SputnikШкола в селе Псху
© Sputnik
Ԥсҳәы ақыҭа ауааԥсыра ргәабзиара гәарҭоит Адунеизегьтәи аԥсуа-абаза конгресси Агәабзиарахьчара аминистрреи еицымҩаԥырго апроект аҳәаақәа ирҭагӡаны.
АҞӘА, цәыббра 16 - Sputnik, Сариа Кәарцхьиаԥҳа. Ԥсҳәы ақыҭа ауааԥсыра амедицинатә гәаҭара иахысуеит, абри атәы Sputnik акорреспондент илзеиҭеиҳәеит Адунеизегьтәи аԥсуа-абаза конгресс аспециалист хада Ҭемыр Рекәаа.
"Ақыҭа школхәыҷқәа ргәабзиара гәаҭара ҳалагеит ҳазҭоу ашықәс алагамҭазы. Иахьазы 12 школ рҵаҩцәа адиспансеризациа иахысхьеит. Аԥхынтәи аԥсшьарамшқәа раан апроект аанкылан, цәыббрамза инаркны еиҭахацҳаркит. Уажәаԥхьа адиспансеризациа иахысуаз ашколхәыҷқәа ракәзар, уажәы иҳаӡбеит Ԥсҳәы ақыҭа ауааԥсыра амедицинатә гәаҭара иахыжьзарц, уи шықәсыктәи ҳаплан ишарбамазгьы", - иҳәеит Рекәаа.
Ахәашаҽны АААК аусзуҩцәеи аҳақьымцәеи Ԥсҳәыҟа инеит. Рекәаа иажәақәа рыла, ақыҭанхацәа гәахәарыла рхы аладырхәоит.
Адиспансеризациа шымҩаԥысуа гәеиҭарц ашьхақыҭахь днеит Аԥсны агәабзиарахьчара аминистр Едуард Быҭәба.
Агәабзиарахьчара аминистрра апресс-маҵзура ишазгәанаҭаз ала, Ԥсҳәы ақыҭа ауааԥсыра 30 шықәса рыҩнуҵҟа раԥхьаӡакәны адиспансеризациа иахысуеит.
Аԥсны ашколхәыҷқәа амедицинатә гәаҭара иахрыжьуеит, игәарҭоит ранализқәа, иаҭаххар афлиурографиа, арентген, УЗИ, ЕКГ ашҟа идәықәырҵоит. Апроект мҩаԥнагоит Адунеизегьтәи аԥсуа-абаза конгресс, Агәабзиарахьчара аминистрреи Аҵара аминистрреи рыцхыраарала. Апроект хацыркын 2023 шықәса хәажәкырамзазы. Уи аамҭа иалагӡаны ргәабзиара ҭҵаауп 718-ҩык, урҭ рахьтә 605-ҩык хәыҷқәоуп. Апроект еиднакылеит х-раионк рҟынтәи 11 школ, агәаҭарақәа мҩаԥыргоит 27-ҩык аҳақьымцәа.